Simona Halep – Paula Badosa este primul meci oficial pe care românca îl va disputa, după ce TAS a decis reducerea suspendării de la patru ani la nouă luni. Halep va da piept la WTA Miami 2024, turneu disputat pe suprafață tip hard, cu spanioloaica aflată pe locul 80 WTA.
Ultimul meci oficial jucat de Simona Halep s-a disputat la 29 august 2022, atunci când românca era învinsă în primul tur al US Open de ucraineanca Daria Snigur. Marți, 19 martie 2024, după aproape 19 luni de absență, Halep se întoarce pe teren.
Tot pe pământ american! Ea a fost invitată să participe la WTA Miami 2024, după ce TAS i-a redus suspendarea de la patru ani la nouă luni, perioadă pe care Halep deja a executat-o.
În primul tur, sportiva din Constanța trebuie să o înfrunte pe Paula Badosa. Spanioloaica ocupă, în prezent, doar a 80-a poziție în ierarhia WTA.
Ea s-a confruntat cu probleme de ordin medical în ultimii ani, iar în 2023 a lipsit de pe teren cinci luni. De asemenea, în februarie, Badosa a fost forțată să se retragă de la WTA Dubai, ca urmare a unei accidentări la spate.
Simona Halep – Paula Badosa se joacă pentru a treia oară în istorie. Ambele confruntări anterioare s-au disputat în 2022, una la Madrid și cealaltă la Wimbledon. Simona s-a impus în două seturi, de fiecare dată.
La Miami, Halep este însoțită de mama sa, fizioterapeutul Sorin Topală și de partenerul de antrenament Joao Monteiro. Lusitanul va îndeplini și rolul de antrenor al Simonei, în cadrul acestui turnei.
Revenirea pe teren a Simonei Halep va putea fi urmărită la TV, de fanii din România. Meciul contra Paulei Badosa va fi transmis pe Digisport 2. Duelul din primul tur al WTA Miami 2024 poate fi urmărit și pe FANATIK.ro în format LIVE VIDEO.
Este important de reținut că meciurile din primul tur de la WTA Miami 2024 sunt programate pentru marți și miercuri. Așadar, sunt șanse ca partida Simona Halep – Paula Badosa să se dispute pe 20 martie.
Halep nu revine doar în competițiile WTA, ci și în planurile pariorilor. Aceștia pot să ia în calcule meciurile româncei, începând cu cel contra Paulei Badosa.
Bookmakerii anticipează un meci deosebit de echilibrat. Ambele sporive au aceeași cotă la victorie: 1,90! Cota pentru peste 2,5 seturi este 2,40, în timp ce o victorie cu 2-0 a oricărei jucătoare este cotată cu 1,55.
Dacă reușește să câștige meciul din primul tur, contra Paulei Badosa, Simona Halep va avea parte de un meci infernal în turul secund. Acolo o așteaptă Aryna Sabalenka, ocupanta locului 2 în ierarhia globală.
Halep a mai înfruntat-o pe sportiva din Belarus de cinci ori, de-a lungul carierei. Românca are trei victorii și două înfrângeri în duelurile directe. Cele două tenismene s-au întâlnit ultima oară în 24 aprilie 2021, la Stuttgart. Sabalenka a învins-o pe Halep cu 6-3, 6-2.
O veste încurajatoare pentru Halep și fanii săi, în perspectiva unei întâlniri cu Sabalenka, este că românca a câștigat toate cele trei meciuri disputate pe suprafață tip hard.
Revenirea pe teren după o pauză de 19 luni ar putea să fie complicată pentru Halep, însă Badosa nu este un adversar imposibil. Proaspăt revenită și ea după o accidentare, sportiva din Spania nu traversează cel mai bun moment al carierei.
O victorie în primul tur la Miami ar putea fi un imbold moral extraordinar pentru Halep. Fostul număr 1 mondial vrea să își recapete forma de top, iar un prim pas poate fi un succes obținut contra Paulei Badosa.